ปัจจัยความเสี่ยง

  ปัจจัยความเสี่ยงที่อาจจะเกิดขึ้นและมีผลกระทบต่อการดำเนินงานของบริษัทในอนาคต
  ซึ่งบริษัทได้ตระหนักถึงความสำคัญของการบริหารความเสี่ยงดังกล่าว ประกอบด้วย

ความเสี่ยงจากความผันผวนของอัตราดอกเบี้ย

  รายได้หลักของบริษัทเป็นดอกเบี้ยรับจากการให้สินเชื่อ
  ซึ่งมีการคิดอัตราดอกเบี้ยกับลูกค้าเป็นแบบคงที่ (Fixed Rate)
  ในขณะที่แหล่งเงินกู้ของบริษัทที่มาจากเงินกู้ยืมจากสถาบันการเงินนั้น
  บริษัทต้องจ่ายดอกเบี้ยในอัตราลอยตัว (Float Rate) ตามอัตราดอกเบี้ยในตลาดขณะนั้น ดังนั้น
  หากอัตราดอกเบี้ยในตลาดมีความผันผวนอาจทำให้เกิดผลกระทบต่อ margin ของบริษัทได้
  อย่างไรก็ตาม เนื่องจากระยะเวลาของเงินให้กู้ยืมของบริษัทในธุรกิจแฟคตอริ่ง หรือธุรกิจ
  Pre-finance เป็นเงินให้กู้ยืมระยะสั้น
  ทำให้บริษัทมีความยืดหยุ่นในการปรับตัวในภาวะที่อัตราดอกเบี้ยมีความผันผวน
  เพื่อรักษาส่วนต่างของอัตราดอกเบี้ยได้

ความเสี่ยงจากคู่แข่งขัน 

  แม้ว่าปัจจุบัน ผู้ให้บริการสินเชื่อประเภทแฟคตอริ่งจะมีจำนวนที่เพิ่มขึ้น
  โดยเฉพาะกิจการที่มีผู้ถือหุ้นเป็นสถาบันการเงินในประเทศ
  และสถาบันการเงินจากต่างประเทศซึ่งมีต้นทุนทางการเงินต่ำ
  ซึ่งส่งผลให้การแข่งขันระหว่างผู้ประกอบการมีมากขึ้น
  และทำให้บริษัทเสียเปรียบด้านต้นทุนทางการเงินซึ่งสูงกว่าคู่แข่งขัน
  ซึ่งใช้การแข่งขันด้านราคาเป็นหลักในการเพิ่มยอดรับซื้อ อย่างไรก็ตาม
  บริษัทลดความเสี่ยงโดยมุ่งเน้นการให้บริการแฟคตอริ่งในกลุ่มลูกหนี้ที่เป็นหน่วยงานราชการ/รัฐวิสาหกิจ
  และบริษัทเอกชนขนาดใหญ่ซึ่งบริษัทมีความชำนาญเป็นหลัก
  การสร้าง/รักษาความสัมพันธ์อันดีกับลูกค้า การรักษาคุณภาพของการให้บริการ
  และการให้สินเชื่อที่สอดคล้องกับความต้องการของลูกค้า
  ทำให้บริษัทสามารถรักษาฐานลูกค้าเดิมไว้ได้ สำหรับการขยายลูกค้ารายใหม่
  บริษัทจะมุ่งเน้นการขยายบริการให้แก่ลูกค้าที่เป็นธุรกิจขนาดเล็ก
  ซึ่งติดข้อจำกัดในการขอสินเชื่อจากธนาคารหรือสถาบันการเงิน
  โดยให้ความสำคัญต่อกระบวนการพิจารณาการให้สินเชื่อ
  การคำนึงถึงความน่าเชื่อถือและฐานะทางการเงินของลูกหนี้ของลูกค้า
  ซึ่งยังคงเน้นในกลุ่มลูกหนี้ที่บริษัทมีความชำนาญข้างต้น เพื่อลดความเสี่ยงในการจัดเก็บหนี้

ความเสี่ยงทางด้านสินเชื่อ

  ในการประกอบธุรกิจแฟคตอริ่ง
  ผู้ประกอบการสามารถขยายสินเชื่อตามศักยภาพของบริษัทโดยไม่มีข้อจำกัดจากหน่วยงานใด ๆ
  เหมือนการให้สินเชื่อจากสถาบันการเงินต่าง ๆ ดังนั้น การให้ความสำคัญกับคุณภาพของสินเชื่อ
  ประสิทธิภาพในการติดตามหนี้ ระบบการควบคุมภายในที่ดี รวมทั้งความซื่อสัตย์ของบุคลากร
  จึงเป็นปัจจัยหลักในการประกอบธุรกิจดังกล่าว โดยบริษัทได้มีการนำหลักการ Credit Rating
  และ Credit Scoring
  มาใช้ประกอบการพิจารณาวิเคราะห์สถานะของลูกค้าและลูกหนี้อย่างระมัดระวังและเข้มงวด
  เน้นการรับซื้อหนี้ภายหลังการตรวจรับงาน
  ตลอดจนให้มีระบบการควบคุมและการรายงานเพื่อให้ทราบถึงคุณภาพสินเชื่อในสถานะปัจจุบัน
  รวมทั้งมีการติดตามดูแลการปล่อยสินเชื่ออย่างใกล้ชิด
  และทบทวนข้อมูลวิเคราะห์คุณภาพอย่างสม่ำเสมอ
  ซึ่งในบางกรณีบริษัทอาจพิจารณาเรียกหลักทรัพย์ค้ำประกันเพิ่มเติมจากลูกค้า
  เพื่อเป็นการป้องกันความเสียหายที่อาจจะเกิดขึ้น
  นอกจากนี้บริษัทยังมีระบบการควบคุมภายในที่มีประสิทธิภาพที่สามารถช่วยลดปัญหาสินเชื่อที่ไม่ก่อให้เกิดรายได้
  และป้องกันการทุจริตที่เกิดขึ้นภายในองค์กรได้

ความเสี่ยงจากการกระจุกตัวของลูกหนี้และลูกค้า 

  ในปี 2551 และปี 2552 ยอดรับซื้อลูกค้าแฟคตอริ่ง 10 รายแรกของบริษัทคิดเป็นมูลค่าร้อยละ
  36.73 และร้อยละ 39.43 ของจำนวนยอดรับซื้อทั้งหมดตามลำดับ
  ซึ่งนับเป็นสัดส่วนที่สูงเมื่อเทียบกับจำนวนลูกค้าทั้งหมด 196 รายและ 157 รายตามลำดับ
  อย่างไรก็ตาม เมื่อพิจารณาถึงการกระจุกตัวของลูกหนี้พบว่า ยอดรับซื้อลูกหนี้ 10
  รายแรกคิดเป็นสัดส่วนร้อยละ 32.47 และร้อยละ 33.24 ของยอดรับซื้อลูกหนี้ทั้งหมดในปี 2551
  และปี 2552 ซึ่งเป็นสัดส่วนที่น้อยกว่าเมื่อเทียบกับการกระจุกตัวของลูกค้า

  บริษัทมีนโยบายแก้ปัญหาการกระจุกตัวของลูกหนี้และลูกค้า
  โดยการกำหนดวงเงินสูงสุดของลูกค้าและลูกหนี้ไว้
  รวมทั้งการขยายสินเชื่อแฟคตอริ่งในปีนี้ของบริษัท
  จะเน้นการขยายเข้าไปในกลุ่มลูกหนี้ราชการและรัฐวิสาหกิจซึ่งมีความเสี่ยงต่ำ
  ซึ่งจะช่วยกระจายการกระจุกตัวของลูกหนี้ได้

ความเสี่ยงจากการที่หลักทรัพย์ของบริษัทเข้าข่ายถูกเพิกถอน

  ดังปรากฏในงบการเงิน ณ วันที่ 31 ธันวาคม 2552 บริษัทฯมีผลขาดทุนสะสมจำนวน 581.42
  ล้านบาท แต่มีทุนที่เรียกชำระแล้วและใบสำคัญแสดงสิทธิ รวมจำนวน 640.96 ล้านบาท
  หักแล้วมีส่วนของผู้ถือหุ้นจำนวน 59.54 ล้านบาท
  และบริษัทได้อยู่ระหว่างขั้นตอนการรวบรวมข้อมูลสนับสนุน
  และดำเนินการตามขั้นตอนของตลาดหลักทรัพย์
  เพื่อขออนุญาตกลับเข้าซื้อขายในตลาดหลักทรัพย์ต่อไป